b'\n_START_ARTICLE_\nCrnopac\n_START_PARAGRAPH_\nCrnopac je najju\xc5\xbeniji izdanak Velebita. _NEWLINE_Nalazi se na koordinatama 44\xc2\xb0 15\xe2\x80\x99 7,3\xe2\x80\x99\xe2\x80\x99 sjeverne zemljopisne \xc5\xa1irine i 15\xc2\xb0 50\xe2\x80\x99 11,6\xe2\x80\x99\xe2\x80\x99 isto\xc4\x8dne zemljopisne du\xc5\xbeine. Visok je 1402 m nadmorske visine. Prote\xc5\xbee se u smjeru jugoistok-sjeverozapad._NEWLINE_Sazdan je od mnogo kr\xc5\xa1evitih grebena, ponikava, kukova i gorskih hrptova. Izrazite biolo\xc5\xa1ke raznolikosti svojstvene za cijeli Velebit. Na njegovim obroncima uspijevaju i neke od endemi\xc4\x8dnih biljnih vrsta Velebita. Sjeverni obronci su obrasli bukovo-jelovom \xc5\xa1umom (Omphalodo-Fagetum).  _NEWLINE_Zbog udaljenosti od ostalih vrhova koji bi mu zaklanjali pogled sa njega se pru\xc5\xbea jedan od najboljih pogleda na Dalmaciju i Liku. _NEWLINE_Samom vrhu je mogu\xc4\x87e pri\xc4\x87i markiranim planinarskim stazama Prezid - Veliki Crnopac ( oko 2,5 h hoda), te Prezid - skloni\xc5\xa1te Crnopac - Veliki Crnopac (oko 4 h hoda). _NEWLINE_Crnopa\xc4\x8dki \xc5\xa1piljski sustav speleolozi su spojili polovicom kolovoza 2019. i dug je gotovo 42 km. Plod je to tridesetogodi\xc5\xa1njeg rada. Spada u sto najdu\xc5\xbeih jamskih sustava na svijetu.\n_START_SECTION_\nZanimljivosti\n_START_PARAGRAPH_\nNa sjevernim obroncima se nalazi poznata planinarska staza zvana \xe2\x80\x9ePut Malog Princa\xe2\x80\x9c te Cerova\xc4\x8dke pe\xc4\x87ine najve\xc4\x87i \xc5\xa1piljski sustav u Hrvatskoj.'